X

Tilintarkastustuomioistuin toteaa, että muilla menoaloilla maksuihin liittyi edelleen olennaisessa määrin virheitä — vaikkakin niiden taso vaihteli. Komission, jäsenvaltioiden ja muiden edunsaajamaiden on panostettava entistä enemmän asianmukaisten valvontajärjestelmien täytäntöönpanoon, jotta laittomuuksiin ja säännönvastaisuuksiin liittyvien riskien hallinta paranee. Tämä koskee seuraavia aloja: ”maatalous ja luonnonvarat”, ”koheesiopolitiikan alat”, ”tutkimus, energia ja liikenne”, ”yhteisön ulkopuolelle suunnattu tuki sekä kehitys- ja laajentumisasiat” ja ”koulutus ja kansalaisuus”. a) ”Maatalouden ja luonnonvarojen” osalta tilintarkastustuomioistuin havaitsi, että tämän toimintalohkoryhmän osalta ilmoitettuihin menoihin liittyvien tilien perustana olevien toimien laillisuuteen ja/tai asianmukaisuuteen vaikuttavien virheiden taso oli kokonaisuutena tarkastellen olennainen. Tilintarkastustuomioistuin toteaa tarkastustyönsä perusteella, että valvontajärjestelmät ovat vain osittain vaikuttavia, kun tarkoituksena on saada varmuus EU-sääntöjen noudattamisesta. Tilintarkastustuomioistuin toteaa kuitenkin, että yhdennetty hallinto- ja valvontajärjestelmä rajoittaa edelleenkin tehokkaasti sääntöjenvastaisten menojen riskiä, jos sitä toteutetaan asianmukaisesti ja jos tiedot on tallennettu järjestelmään tarkasti ja luotettavasti. b) ”Koheesiopolitiikan” osalta tilintarkastustuomioistuin havaitsi, että koheesiopolitiikan hankemenojen korvaamisessa laillisuuteen ja/tai asianmukaisuuteen vaikuttavien virheiden taso oli olennainen. Tilintarkastustuomioistuin toteaa tarkastustyönsä perusteella, että komission ja jäsenvaltioiden valvontajärjestelmät ovat yleisesti ottaen ainoastaan osittain vaikuttavia, kun tarkoituksena on estää sitä, että maksut ilmoitetaan liian suurina tai ilmoitetaan tukeen oikeuttamattomia maksuja. c) ”Tutkimuksen, energian ja liikenteen” osalta tilintarkastustuomioistuin havaitsi, että toimintalohkoryhmän maksujen laillisuuteen ja/tai asianmukaisuuteen vaikuttavien virheiden taso oli olennainen. Tilintarkastustuomioistuin toteaa tarkastustyönsä perusteella, että tietyistä parannuksista huolimatta komission valvontajärjestelmät ovat vain osittain vaikuttavia, kun tarkoituksena on lieventää riskiä, että korvataan liian suurina ilmoitettuja menoja tai tukeen oikeuttamattomia menoja. d) ”Yhteisön ulkopuolelle suunnatun tuen sekä kehitys- ja laajentumisasioiden” osalta tilintarkastustuomioistuin havaitsi, että kyseisessä toimintalohkoryhmässä menojen perustana olevien toimen laillisuuteen ja/tai asianmukaisuuteen vaikuttavien virheiden taso oli olennainen etenkin täytäntöönpanosta vastaavien elinten kohdalla. Tilintarkastustuomioistuin toteaa tarkastustyönsä perusteella, että komissiossa tehdyistä parannuksista huolimatta valvontajärjestelmät ovat ainoastaan osittain vaikuttavia, kun tarkoituksena on saada varmuus siitä, että menot ovat tukikelpoisia ja niiden tueksi on esitetty riittävä todentava aineisto. e) ”Koulutuksen ja kansalaisuuden” osalta tilintarkastustuomioistuin havaitsi, että kyseisessä toimintalohkoryhmässä maksujen laillisuuteen ja/tai asianmukaisuuteen vaikuttavien virheiden taso oli olennainen. Tilintarkastustuomioistuin toteaa tarkastustyönsä perusteella, että valvontajärjestelmät ovat ainoastaan osittain vaikuttavia, kun tarkoituksena on saada varmuus siitä, että menot ovat tukikelpoisia ja niiden tueksi on esitetty riittävä todentava aineisto.